Celtismos en aragonés

Los **celtismos en aragonés** son elementos lingüisticos orichinaus en las luengas celtas. La mes gran part de los celtismos presents en aragonés son palabras d'orichen galo cheneralizadas por lo latín y que no necesariament existioron en las luengas celtas peninsulars como lo celtibero, que si que pueden explicar la toponimia celta de part d'Aragón.

## Celtismos cheneralizaus en latín

En latín bi heba palabras d'orichen celta que plegoron a cheneralizar-sen en tot l'Imperio dende Hispania dica Dacia, por lo que se troban en todas las luengas latinas.

Lo galo se charraba en Galia y en lo norte d'Italia (Galia Cisalpina). Este zaguer territorio y la Galia Narbonesa ya heban encomenzau a romanizar-sen antes de la conquiesta cesariana. La romanización de Galia estió un proceso lento y bi habió un periodo de coexistencia entre la luenga celtica gala que retaculaba y un latín galico plen de celtismos, que por la centralidat y importancia d'este territorio podeban convertir-se en chenerals en lo territorio romano.

Son palabras galas que se cheneralizoron en latín *ALAUDA*, *AREPENNIS*, *BITUMEN*, *CAMISIA*, *CAPANNA*, *CEREVISIA*, *CARPENTUM*, *CARPENTARIUS*, *CARRUS*, *SALMO* y *LEUKA*, que se pueden trobar en luengas romances bien luent de l'antiga Galia. De feito, en aragonés en perdura beluna:
**[[Aloda]]*.
**[[Betún]]*.
**[[Camisa]]*.
**[[Cabanya]]* / *[[capana]]*.
**[[Cervesa]]*.
**[[Carro]]*.
**[[Salmón]]*.

## Comparanza con los celtismos presents en las luengas pirenencas y basco
Bi ha palabras celtas de los Alpes y Pireneus que se troban en toda Francia. Son derivaus de derivaus de:
**[[Coma|KUMBA]]*.
**[[Grava|GRAVA]]*.
**[[Ría (fila)|RIKA]]*.
**BERTIO*.
**[[Cleta|KLETA]]*.
**BANNO*.
**BIDLA*.
**PARIOLO*. 
**[[Solada|LIGA]]*.
**SUDIA*.
**ULVA*.
**[[Aranyón|AGRANION]]*.
**ALIKA*.
**[[Brueco|BRUKO]]*.
**[[Alnus|VERNA]]*.
**[[Gaviella|GABELLA]]*. 
**[[Moltón|MULTON]]*.

De todas estas son representadas en catalán totas menos **RIKA* y **ALIKA*. En aragonés mancan los derivaus de **LIGA*, **SUDIA* y **ALIKA*, y tamién los derivaus de **BERTIO*, pero debioron d'existir en aragonés arcaico porque se troban iberorromanz antigo. En basco de Navarra encara bi ha derivaus de **KUMBO*, **GRAVA*, **KLETA*, **PARIOLO*, **AGRANION* y **GABELLA*.

## Medio rural

En aragonés bi ha palabras d'orichen galo en lo lexico de lo medio rural como:
**[[Banasto]]*: deriva de lo galo *[[cesto|*benna]]* ("cesto") influiu por lo latín *CANISTRUM* (que ha orichinau dreitament *[[canasta]]*).
**[[Nieda|Barga]]*: significa "nieda" en benasqués, pero existió como oronimo chenerico en buena part de lo dominio navarro-aragonés medieval. 
**[[Carro]]*.
**[[Cleta]]*.
**[[Gabiello]]*.
**[[Ría (fila)|Ría]]*/*[[rea (fila)|rea]]*. Ye un cognato de lo francés *raie* (derivau de lo galo **RIKA*), documentau en castellano de Navarra y que lochicament s'emplegaba en romanz navarro.
**[[Taladro]]*.

La coexistencia diglosica entre lo celta galo y lo latín galico se reflecta en unas parellas lexicas que a on que se veye la competencia lexica entre la palabra celta y la palabra latina:
**CERA* - *BRISCA* > "cera" - "bresca".
**SPICA* - *GABELLA* > "espiga" - "gabiello".

La palabra latina s'aplicará a un rechistro culto oficial u a un material u obchecto de cualidat, a diferencia de la palabra celta, que se restrenyirá a lo subproducto.

En este campo lexico bi ha unas pocas palabras celticas no galas comuns con las luengas iberorromanicas, y podrían remontar-sen a luengas celtohispanicas:
**[[Amelca]]* / *[[mielca (agricultura)|mielca]]*: con una etimolochía proposada a partir de lo celtico *ambĕlica*, con cognatos en castellano como *amielga*/*mielga* y en portugués como *embelga* y en astur-leyonés como *embelga*, *ambelga*, *endelga*, *embelgo* y *amelga*. Presenta formas pareixidas a los derivaus de lo latín *MEDICA* ("alfalz"): *[[mielca]]*, *[[mialca]]*, *[[mielga]]*.

### Fitonimia

Fendo part de lo lexico rural, destaca la presencia de fitonimos u palabras que se remontan a fitonimos como *balai*.
**[[Alnus|Alverniz]]*: deriva de lo latín galico **VERNUS* u **VERNA* igual como "Vernera" y "sierra Vernera" pero presenta diferent sufixación.
**[[Aranyón]]*: a partir de la forma aragonesa, catalana y occitana s'ha reconstruito la radiz gala **AGRANION*, pareixida a la denominación en luengas celtas actuals.
**[[Baleya]]*: deriva de la palabra celta pa dicir chinestra.
**[[Nasturtium officinale|Berro]]*. 
**[[Betula|Abetullo]]* / *[[abetoch]]*.
**[[Brueco]]* / *[[Brueco|bruezo]]*.
**[[Caixigo]]*.
**[[Caixigar]]*.
**[[Tano]]*: deriva de la radiz *TANN-*, probabement derivada de lo celta *TANNOS* "caixigo", "robre"). Ye cognato de lo francés *tan* ("crosta de caixigo"), que por fer-se servir en la industria de lo cuiro ha orichinau una familia de palabras a la que perteneixe *[[tenería]]* y *tenado*.
**[[Zoca]]*/*[[Zueca]]*: deriva de la radiz gala hipotetica **TSŬKKA*. La forma diftongada *zueca* ye occidental y amuestra una influencia de lo latín *SŎCCUS* y la suya evolución en "zueco".

### Zoonimia, caza, pesca y ganadería

**[[castor fiber|Vibre]]*: radedor de lo chenero *[[Castor]]*.
**[[Bieco (barba)|Bieco]]*: documentau en benasqués, no significa "pico" como los derivaus de *BĔCCU* en catalán, occitán y francés, sino la barba d'una craba. Manimenos en dos localidaz catalanoparlants de Ribagorza *bieco* si que significa "pico" y presenta fonetica aragonesa con diftongo -ie-.
**[[Buco]]* / *[[boque]]*:  no ye seguro que siga un celtismo y podría estar chermanismo d'orichen francico.
**[[Bustal]]*. lo punto de partida seguro ye lo latín tardano *BOSTAR*, pero s'ha quiesto atribuir un orichen prerromano por haber-se interpretau la palabra *Bous'tom* en lo Bronce de Botorrita como lo suyo precursor.
**[[Busto]]* / *[[Bust]]*: rabanyo de bueis u vacas en aragonés medieval. Se troba en la macrotoponimia de la redolada de Moncayo: Bust, y d'Estella El Busto.
**[[Garra]]*.
**[[Salmón]]*.

Bi ha unas cuantas palabras relacionadas con las aus.
**[[Aloda]]*.
**[[Pinzón]]*.
**[[Cogullada]]*.

### Suelo y descripción de lo medio fisico
**[[Barga (topografía)|Barga]]*: ye cognato de lo francés *berge*. D'acuerdo con Juan Antonio Frago Gracia teneba un sentiu orografico en Navarra y Aragón en la baixa Edat Meya, significau que quedó fosilizau en la microtoponimia navarro-aragonesa, habendo formau lo toponimo Bargota. Lo significau que se deduce en romanz navarro, aragonés medieval y en la toponimia navarro-aragonesa ye de "cabezo", y no ye lo mesmo que lo que rechistra lo DRAE de "parte mes pendient d'una costera" en castellano, relacionau con lo que se deduce en la toponimia de la provincia de Salamanca.
**[[Bustaliza]]*: ye una zona pa que pasture lo ganau. Esta palabra se conserva encara en lo castellano rechional de Navarra.
**[[Camín]]*.
**[[Coma]]*: nava.
**[[Estanyo (elemento)|Estanyo]]*.
**[[Grava]]*.
**[[Landa]]*.
**[[Toconar]]*: puesto a on que bi ha muitos árbols tallaus. La palabra *tocón* podría tener lo mesmo orichen celtico que lo francés *souche*.
**[[Tollo]]*.

Belunas de las palabras celtas conservadas en francés, occitán, catalán u castellano pero no en aragonés pueden servir pa interpretar toponimos de l'antigo dominio navarro-aragonés en la depresión d'Ebro y lo Sistema Iberico.

## Ropa
Como herencio de la vestimenta de los galos bi ha unas palabras que pasoron a lo latín galico, a lo latín cheneral y dimpués a las luengas romances.
**[[Camisa]]*.
**[[Cogulla]]*.
**[[Sayo]]*.
**[[Tenado]]*: color de cuiro tractau.

## Atros
**[[Perol]]*, *[[perola]]*: cognato de l'occitán *pairol*, derivau de lo latín **PARIOLU*, diminutivo de **PARIUM*, que se considera un celtismo. Por tener una terminación en *-ol*, *-ola* y no *[[Sufixo -uelo|-uel(o)]]*, *-uela* estas palabras podrían haber entrau en aragonés a traviés de lo catalán.
**[[Mosta]]*.
**[[Tranca]]*.
**[[Tranquera]]*.
**[[Trança]]*.
**[[Trançamiento]]*.
**Trançar*.

## Celtismos trasmesos por las luengas galorromanicas
**[[Prostituta|Bagassa]]*: prostituta. Ye una posible palabra celta transmesa como occitanismo-catalanismo medieval, a on que se troba la mesma palabra con lo mesmo significau, diferent de lo de "sirvienta" que teneba *baiasse* en francés antigo.
**[[Betún]]*: podría estar un catalanismo fonetico, pero en tot caso deriva de lo latín *BITUMEN*, amprau de lo galo **bitu* con lo significau de "resina" y relacionau etimolochicament con *[[Betula|BETULA]]*, árbol que produce una resina medicinal. Plinio lo Viello fizo mención de la substancia que se puede obtener d'este árbol, común en Galia:

**[[Tenería]]*: deriva de lo francés *tannerie*, a on que existe lo verbo *tanner*, relacionau en lo suyo orichen con las mesmas palabras celticas que l'aragonés "tano".
**[[Forato|Trauc]]* y *trahucar* han estau transmesos a l'aragonés medieval dende l'occitán lengadocián (reconoixible por lo diftongo -au-), tenendo un orichen común con lo francés *trou*. Coromines ha quiesto interpretar tamién un orichen autoctono partindo d'una base **TRAOCARE* salida d'un celtico **TRAORKAN*, que tendría una pervivencia en bretón antigo como *treorgan*.

## Referencias

## Bibliografía
*  Carlo Tagliavini: *Los orígenes de las lenguas neolatinas. Introducción a la filología romance*. Fondo de Cultura Economica, 1973.
*  Javier Terrado Pablo: *[[La lengua de Teruel a fines de la Edat Media]]*. Instituto de Estudios Turolenses, 1991.
*  *Gramática francesa*. Larousse Editorial, S.A, 2000.
*  Rafael Lapesa: *Historia de las lengua española*. Editorial Gredos. (1981).
*  Jean-Louis Tritter: *Histoire de la langue Française*. Editor: Paris, Ed. Ellipses - 1999.
*  Peter Rickard: *A History of the French Language*. Editor:	Routledge, 2003. ISBN 1134838778, 9781134838776.
*  Adolphe Hatzfeld et al.: *Dictionnaire général (1890-1900). Traité de la formation de la langue*. Paris, Delagrave, 1890.